**OBRAZLOŽENJE**

**Nacrta prijedloga Odluke o komunalnoj naknadi**

Odredbom članka 130. stavkom 1. Zakona o komunalnom gospodarstvu („Narodne novine“ br. 68/18 - u daljnjem tekstu: Zakon), propisano je da će jedinica lokalne samouprave donijet odluku o komunalnoj naknadi iz članka 95. stavka 1. Zakona u roku od šest mjeseci od dana stupanja na snagu Zakona.

 Na temelju odredbe članka 95. stavka 1. Zakona, predstavničko tijelo jedinice lokalne samouprave donosi odluku o komunalnoj naknadi kojom se određuju područja zona u jedinici lokalne samouprave u kojima se naplaćuje komunalna naknada, koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

 Sukladno naprijed navedenom, Grad Zadar dužan je donijeti Odluku o komunalnoj naknadi (u daljnjem tekstu: Odluka) radi usklađivanja sa novim Zakonom koji je stupio na snagu dana 04. kolovoza 2018. godine.

Razlike između novog i ranije važećeg Zakona o komunalnom gospodarstvu u dijelu koji regulira komunalnu naknadu su sljedeće:

* komunalna naknada određena je kao novčano javno davanje,
* garažni i poslovni prostor unutar vojne građevine i građevinsko zemljište unutar vojne lokacije ne smatraju se garažnim i poslovnim prostorom te građevinskim zemljištem u smislu odredbi čl.92. Zakona,
* vlasnik nekretnine solidarno jamči za plaćanje komunalne naknade ako je obvezu plaćanja prenio na korisnika nekretnine pisanim ugovorom,
* jasnije je propisano kada nastupa obveza plaćanja komunalne naknade,
* utvrđena je dužnost plaćanja komunalne naknade od dana nastanka obveze ako obveznik ne prijavi obvezu plaćanja komunalne naknade, promjenu osobe obveznika ili drugih podataka bitnih za utvrđivanje obveze,
* rješenje o komunalnoj naknadi donosi se i ovršava u postupku i na način propisan zakonom koji uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

Odredbe Odluke koje se odnose na visinu komunalne naknade nisu se mijenjale (područja zona, koeficijenti namjene i koeficijenti zona ostali su isti odnosno ostali su nepromijenjeni) budući su prihodovana sredstva od komunalne naknade dostatna za izvršenje Programa održavanja komunalne infrastrukture.

**Slijedom navedenog, nova Odluka donosi se radi usklađenja sa Zakonom te niti jednom utvrđenom obvezniku komunalne naknade, naknada neće poskupiti.**

S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o komunalnoj naknadi, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 8. prosinca 2018. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |